The Vampire Diaries

Το The Vampire Diaries είναι Αμερικανική τηλεοπτική υπερφυσική, δραματική σειρά των Κέβιν Γουίλιαμσον και Τζούλι Πλεκ, βασισμένη στη δημοφιλή ομώνυμη σειρά βιβλίων της Λ. Τζ. Σμιθ. Η σειρά έκανε πρεμιέρα στο Αμερικάνικο κανάλι The CW στις 10 Σεπτεμβρίου 2009 και ολοκληρώθηκε στις 10 Μαρτίου 2017, έπειτα από 171 επεισόδια κατά τη διάρκεια 8 συνολικά κύκλων. Το πιλοτικό επεισόδιο είχε τη μεγαλύτερη τηλεθέαση από οποιαδήποτε σειρά είχε προβληθεί στο The CW από το 2006, από όταν και ξεκίνησε τη λειτουργία του, με τον πρώτο κύκλο να προσελκύει κατά μέσο όρο 3.60 εκατομμύρια τηλεθεατές. Αποτελούσε τη σειρά με τη μεγαλύτερη τηλεθέαση του καναλιού πριν ξεπεραστεί από τη σειρά Arrow. Η σειρά έλαβε αρκετές υποψηφιότητες για βραβεία, κερδίζοντας τέσσερα βραβεία People's Choice και πολλά βραβεία Teen Choice. Στις 26 Απριλίου 2013, το The CW ανακοίνωσε επίσημα τη spin-off σειρά The Originals, η οποία επικεντρώνεται στην οικογένεια των Αρχικών βρικολάκων, και η οποία ξεκίνησε να προβάλλεται την τηλεοπτική περίοδο 2013–14.Στις 6 Απριλίου 2015, η πρωταγωνίστρια της σειράς Νίνα Ντόμπρεβ επιβεβαίωσε μέσω του προσωπικού της λογαριασμού στο Instagram πως εκείνη και ο συμπρωταγωνιστής της, Μάικλ Τρεβίνο (που υποδύεται τον Τάιλερ Λόκγουντ), θα αποχωρούσαν από τη σειρά μετά το τέλος του έκτου κύκλου. Η Ντόμπρεβ επέστρεψε για να ηχογραφήσει ένα ηχητικό για το φινάλε του έβδομου κύκλου, ενώ ο Τρεβίνο εμφανίστηκε ως guest στους επόμενους δύο κύκλους (7 και 8). Στις 11 Μαρτίου 2016, το The CW ανανέωσε τη σειρά για όγδοο κύκλο, αλλά στις 23 Ιουλίου 2016 ανακοίνωσε πως ο όγδοος κύκλος, ο οποίος θα αποτελείτο από 16 επεισόδια, θα ήταν και ο τελευταίος. Ο τελευταίος κύκλος έκανε πρεμιέρα στις 21 Οκτωβρίου 2016 και ολοκληρώθηκε στις 10 Μαρτίου 2017.

 Η σειρά λαμβάνει χώρα στη φανταστική πόλη Μύστικ Φολς, στη Βιρτζίνια, μια πόλη γεμάτη από υπερφυσική ιστορία από τη στιγμή της εγκατάστασης των μεταναστών από τη Νέα Αγγλία σε αυτήν, στα τέλη του 19ου αιώνα. Ακολουθεί την ιστορία της Ελένα Γκίλμπερτ (Νίνα Ντόμπρεβ), μιας 17χρονης μαθήτριας η οποία μόλις έχασε και τους δύο γονείς της σε δυστύχημα και η οποία ερωτεύεται τον Στέφαν Σάλβατορ (Πολ Γουέσλι), έναν βρικόλακα 162 χρόνων. Η σχέση τους γίνεται ιδιαίτερα περίπλοκη όταν επιστρέφει στο Μύστικ Φολς και ο μεγαλύτερος αδερφός του Στέφαν, ο Ντέιμον (Ίαν Σομερχάλντερ), ο οποίος σχεδιάζει να φέρει πίσω την παλιά του αγάπη, αλλά και του αδελφού του, Κάθριν Πιρς, μια βρικόλακα η οποία είναι σαν δίδυμη της Ελένα. Αν και ο Ντέιμον εμφανίζεται αρχικά ως ο κακός της σειράς ο οποίος κρατάει κακία απέναντι στον αδελφό του αφού εκείνος τον ανάγκασε να γίνει βρικόλακας, στην πορεία τα δύο αδέλφια συμφιλιώνονται, ενώ ο Ντέιμον ερωτεύεται την Ελένα δημιουργώντας ένα ερωτικό τρίγωνο ανάμεσά τους. Και τα δύο αδέλφια προστατεύουν την Ελένα καθώς η πόλη έρχεται αντιμέτωπη με διάφορες απειλές, συμπεριλαμβανομένης και της Κάθριν. Η ιστορία των αδελφών και η μυθολογία της πόλης αποκαλύπτεται μέσω αναδρομών στο παρελθόν καθώς η σειρά προχωράει. Επιπρόσθετες ιστορίες περιστρέφονται γύρω από τους υπόλοιπους κατοίκους της πόλης και χαρακτήρες της σειράς, κυρίως γύρω από τον μικρότερο αδελφό της Ελένα, τον Τζέρεμι Γκίλμπερτ (Στίβεν Ρ. ΜακΚουίν), τις καλύτερές της φίλες Μπόνι Μπένετ (Κατ Γκράχαμ) και Κάρολαϊν Φορμπς (Κάντις Κινγκ), τους κοινούς τους φίλους Τάιλερ Λόκγουντ (Μάικλ Τρεβίνο) και Ματ Ντόνοβαν (Ζακ Ρόεριγκ) και τον καθηγητή ιστορίας τους και κυνηγό βρικολάκων, Αλάρικ Σόλτζμαν (Ματ Ντέιβις). Η πολιτική της πόλης ενορχηστρώνεται από τους απόγονους των οικογενειών που ίδρυσαν την πόλη, οι οποίοι δημιούργησαν το λεγόμενο "Συμβούλιο των Ιδρυτών". Προστατεύουν την πόλη, κυρίως από τους βρικόλακες, αν και υπάρχουν πολλές περισσότερες υπερφυσικές απειλές όπως λυκάνθρωποι, μάγισσες, υβρίδια και φαντάσματα. Νίνα Ντόμπρεβ ως Ελένα Γκίλμπερτ (κύκλοι 1-6, uncredited ηχητικό στον 7ο κύκλο & guest στον 8ο): Η βασική πρωταγωνίστρια της σειράς, η οποία ερωτεύεται αρχικά τον Στέφαν πιστεύοντας πως είναι ο έρωτας της ζωής της, αλλά αργότερα ερωτεύεται τον αδελφό του, Ντέιμον Σάλβατορ, δημιουργώντας το ερωτικό τρίγωνο της σειράς. Αυτό την οδηγεί στον κόσμο του υπερφυσικού, με τη σειρά να ακολουθεί τις προσπάθειές της να επιβιώσει τα υπερφυσικά γεγονότα που συμβαίνουν στην πόλη. Η Ντόμπρεβ υποδύεται επίσης τη σωσία της Ελένα, Κατερίνα Πετρόβα, γνωστή και ως Κάθριν Πιρς. Η Κάθριν εμφανίζεται σποραδικά στους επόμενους κύκλους και έπαιξε σημαντικό ρόλο στον πέμπτο κύκλο. Η Ντόμπρεβ υποδύθηκε μια τρίτη σωσία και πρόγονο της Πετρόβα κατά τον πέμπτο κύκλο, την αληθινή αγάπη του Σάιλας, Αμάρα, την οποία επιζητούσε να βρει στην μετά θάνατον ζωή για χιλιάδες χρόνια, αλλά και μια τέταρτη σωσία με το όνομα Τατία, η οποία εμφανίστηκε στον δεύτερο κύκλο της σειράς The Originals, στο επεισόδιο "Red Door". Στο φινάλε του έκτου κύκλου, η ζωή της Ελένα συνδέθηκε με αυτή της Μπόνι με τέτοιο τρόπο, έτσι ώστε όσο ζούσε η Μπόνι, η Ελένα να παραμένει κοιμισμένη. Ο Ντέιμον τοποθέτησε την Ελένα σε ένα φέρετρο και ζήτησε από τον Τάιλερ να την κρύψει για τα επόμενα 60 χρόνια, ενώ εκείνος θα περιμένει να επανενωθεί μαζί της. Στο φινάλε της σειράς, η Μπόνι καταφέρνει να σπάσει το ξόρκι και έτσι η Ελένα ξυπνάει, η οποία ζει μια ευτυχισμένη ζωή με τον Ντέιμον. Πολ Γουέσλι ως Στέφαν Σάλβατορ: Ένας καλόκαρδος και στοργικός βρικόλακας, εντελώς αντίθετος από τον μεγαλύτερο αδελφό του, Ντέιμον. Αργότερα στη σειρά, ο Στέφαν επιστρέφει στις παλιές του συνήθειες ως Ripper (αντεροβγάλτης) για να σώσει τον Ντέιμον από ένα δάγκωμα λυκανθρώπου και ο ρόλος του γίνεται περισσότερο ανταγωνιστικός, ιδιαίτερα όταν αναγκάζεται να κλείσει την ανθρωπιά του. Τελικά επιστρέφει στον καλό του εαυτό που νοιάζεται για τους άλλους, συμφιλιώνεται με την Ελένα αλλά η σχέση τους δεν κρατάει για πολύ. Στον όγδοο κύκλο παντρεύεται την Κάρολαϊν αλλά σκοτώνεται στο φινάλε της σειράς, καθώς θυσιάζεται για να σώσει το Μύστικ Φολς. Ο Γουέσλι υποδύεται επίσης τον σωσία του Στέφαν, Σάιλας (κύκλοι 4-5), το πρώτο αθάνατο ον του κόσμου, καθώς κι έναν δεύτερο σωσία, τον Τομ Έιβερι, κατά τον πέμπτο κύκλο. Ίαν Σομερχάλντερ ως Ντέιμον Σάλβατορ: Ο εχθρικός βρικόλακας και μεγαλύτερος αδελφός του Στέφαν, ο οποίος αρχικά παρουσιάστηκε ως ο αντί-ήρωας της σειράς. Περιγράφεται κυρίως ως εγωιστής και χειριστικός αλλά αργότερα, δείχνει μια πιο ευαίσθητη πλευρά του και νοιάζεται για τους άλλους. Αν και η αγάπη τους προς την Ελένα είναι αρχικά μονόπλευρη, η Ελένα αρχίζει να αναπτύσσει ερωτικά αισθήματα απέναντί του ενώ δουλεύουν μαζί για να σώσουν τον Στέφαν, όταν εκείνος γίνεται Ripper. Αρχίζουν να βγαίνουν στον τέταρτο κύκλο και συνεχίζουν να είναι μαζί (με κάποιους ενδιάμεσους χωρισμούς) μέχρι τη στιγμή που η Ελένα πέφτει σε ύπνο στο τέλος του έκτου κύκλου. Ο Ντέιμον είναι εξαιρετικά κοντά με τον Στέφαν, αλλά δημιουργεί και μια στενή σχέση με την Μπόνι, παρά το γεγονός πως μισούσε ο ένας τον άλλο για τους πρώτους πέντε κύκλους της σειράς. Κατά τον έκτο και έβδομο κύκλο, η σχέση τους αναπτύχθηκε σε έναν ισχυρό δεσμό, με τον Ντέιμον να επιβεβαιώνει αργότερα πως η Μπόνι είναι η καλύτερή του φίλη. Στίβεν Ρ. Μακουίν ως Τζέρεμι Γκίλμπερτ (κύκλοι 1-6 και guest στον 8ο): Ο μικρότερος αδελφός της Ελένα, ο οποίος αργότερα αποκαλύπτεται ότι είναι ο βιολογικός της ξάδελφος και μέλος τον "Πέντε", ένας κυνηγός βρικολάκων. Ο Τζέρεμι σκοτώνεται στον τέταρτο κύκλο όταν η Κάθριν τον προσφέρει στον Σάιλας, ο οποίος του πίνει όλο το αίμα. Ανασταίνεται στο φινάλε του τέταρτου κύκλου από την Μπόνι Μπένετ, το ερωτικό του ενδιαφέρον. Εγκαταλείπει την πόλη αρκετές φορές κατά τη διάρκεια της σειράς και μετά την έξοδό του στο μέσο του έκτου κύκλου, επιστρέφει μόνο μία φορά για να αποχαιρετήσει την Ελένα. Σάρα Κάνινγκ ως Τζέννα Σόμερς (κύκλοι 1-2 και guest στους 3ο, 5ο και 8ο): Η θεία και η νόμιμη κηδεμόνας του Τζέρεμι και της Ελένα μετά τον θάνατο των γονιών τους. Η Κάνινγκ εγκατέλειψε τη σειρά μετά τον δεύτερο κύκλο, όταν η Τζέννα σκοτώθηκε, αφού πρώτα μετατράπηκε σε βρικόλακα, για να χρησιμοποιηθεί από τον Κλάους στο τελετουργικό κατά το οποίο θα έσπαγε την κατάρα που είχε πάνω του. Κατ Γκράχαμ ως Μπόνι Μπένετ: Η κολλητή της Ελένα και της Κάρολαϊν και πολύ ισχυρή μάγισσα, η οποία έχασε τη ζωή της αρκετές φορές κατά τη διάρκεια της σειράς, αλλά πάντα επέστρεφε. Αναπτύσσει και ελέγχει τις δυνάμεις της με τη βοήθεια της γιαγιάς της, Σίλα, μια άλλη μάγισσα της οικογένειας. Είναι σε θέση να χρησιμοποιήσει τη μαγεία της για να βοηθήσει τους φίλους της και παρόλο που αρχικά μισεί τους βρικόλακες, ειδικά τον Ντέιμον, τελικά τους αποδέχεται και θεωρεί τον Ντέιμον τον καλύτερό της φίλο, όταν οι δυο τους παγιδεύονται για τέσσερις μήνες σε έναν κόσμο-φυλακή και έρχονται κοντά. Η Μπόνι έχασε και ξαναβρήκε την ικανότητά της να εξασκεί μαγεία πολλές φορές κατά τη διάρκεια της σειράς. Από τον δεύτερο μέχρι τον πέμπτο κύκλο βρισκόταν σε σχέση με τον αδελφό της Ελένα, Τζέρεμι, αν και χώρισαν αρκετές φορές σε αυτό το διάστημα, ενώ αργότερα συνδέεται ερωτικά με τον Ένζο. Στον έβδομο κύκλο, η Μπόνι έρχεται αντιμέτωπη με την πρόκληση να έχει πάνω της την κατάρα της Ρέινα Κρουζ (κυνηγός βρικόλακων), κάτι που θέτει όλους τους βρικόλακες φίλους της σε κίνδυνο. Κάντις Ακόλα ως Κάρολαϊν Φορμπς: Η κολλητή της Ελένα και της Μπόνι, η οποία στον πρώτο κύκλο ήταν ανασφαλής και ζήλευε την Ελένα. Όταν όμως γίνεται βρικόλακας στον δεύτερο κύκλο, ωριμάζει και βρίσκει τον εαυτό της. Νευρωτική και αξιαγάπητη, η Κάρολαϊν υπήρξε το ερωτικό ενδιαφέρον αρκετών από τους άντρες χαρακτήρες της σειράς. Στον πρώτο κύκλο εξυπηρετεί ως το "παιχνίδι" του Ντέιμον, για το οποίο πάντα τον μισούσε αργότερα, είχε σοβαρή σχέση με τους Ματ, Τάιλερ, Αλάρικ και Στέφαν, ενώ ήταν το αντικείμενο λατρείας του Κλάους. Στον όγδοο κύκλο παντρεύεται τον Στέφαν πριν τον θάνατό του, ενώ είναι η μητέρα των δίδυμων κοριτσιών του Αλάρικ, τα οποία μεγαλώνουν μαζί. Επίσης, στο φινάλε της σειράς, μαζί με τον Αλάρικ ξεκίνησαν ένα σχολείο για υπερφυσικά παιδιά. Ζακ Ρόεριγκ ως Ματ Ντόνοβαν: Ο παιδικός φίλος της Ελένα και το πρώην αγόρι της, ο οποίος στον πρώτο κύκλο αναπτύσσει ερωτική σχέση με την Κάρολαϊν. Παραμένουν καλοί φίλοι ακόμα και μετά τον χωρισμό τους στον δεύτερο κύκλο. Ο Ματ δεν θέλει να έχει κάποια σχέση με τα υπερφυσικά γεγονότα που συμβαίνουν στην πόλη, αλλά όταν αργότερα γίνεται αστυνομικός αναγκάζεται να τα αντιμετωπίζει στην προσπάθειά του να προστατέψει την πόλη. Κάιλα Ίγουελ ως Βίκυ Ντόνοβαν (1ος κύκλος και επαναλαμβανόμενος ρόλος στους κύκλους 2-3, 5 και 8): Η εθισμένη στα ναρκωτικά αδελφή του Ματ. Εμφανίζεται να βγαίνει με τον Τάιλερ αλλά ενδιαφέρεται περισσότερο για τον Τζέρεμι. Μετατρέπεται σε βρικόλακα από τον Ντέιμον και σύντομα σκοτώνεται από τον Στέφαν. Η Ίγουελ αποχώρησε από τη σειρά στον πρώτο κύκλο αλλά εμφανίστηκε ως guest σε αρκετούς μετέπειτα κύκλους. Μαικλ Τρεβίνο ως Τάιλερ Λόκγουντ (κύκλοι 1-6 και guest στους 7-8): Ο καλύτερος φίλος του Τζέρεμι και του Ματ και ο γιος του δήμαρχου του Μύστικ Φολς. Οι άντρες της οικογένειας φέρουν το γονίδιο του λυκανθρώπου χωρίς ωστόσο να το γνωρίζουν, παρά μόνο όταν ενεργοποιήσουν την κατάρα. Ο θείος του, Μέισον, ήταν επίσης λυκάνθρωπος, τον οποίο σκότωσε ο Ντέιμον στον δεύτερο κύκλο. Ήταν το πρώτο επιτυχημένο υβρίδιο του Κλάους, ενώ στο φινάλε του πέμπτου κύκλου γίνεται και πάλι μόνο λυκάνθρωπος. Εγκαταλείπει την πόλη στο τέλος του έκτου κύκλου, αλλά εμφανίζεται σε κάποια μετέπειτα επεισόδια να προστατεύει το φέρετρο της Ελένα. Ματ Ντέιβις ως Αλάρικ Σόλτζμαν (κύκλοι 1-3 και 6-8, επαναλαμβανόμενος ρόλος στους 4-5): Καθηγητής ιστορίας, κυνηγός βρικολάκων και ερωτικό ενδιαφέρον της Τζένα. Ο Ντέιβις αποχώρησε από τη σειρά στο τέλος του τρίτου κύκλου όταν ο Αλάρικ σκοτώνεται. Ο χαρακτήρας του ανασταίνεται και επιστρέφει στον έκτο κύκλο. Ο Αλάρικ καταφέρνει να ξαναγίνει άνθρωπος με τη βοήθεια της Τζοσέτ Λάφιν (Τζόντι Λιν Ο'Κιφ) και οι δυο τους αρχίζουν να βγαίνουν. Η Τζο μένει έγκυος και σχεδιάζουν να παντρευτούν, αλλά εκείνη δολοφονείται από τον Κάι τη μέρα του γάμου τους. Η οικογένεια της Τζο, ως μάγισσες, καταφέρνουν να μεταφέρουν τα δίδυμα που κυοφορεί στη μήτρα της Κάρολαϊν, η οποία τα γεννάει και μετακομίζει μαζί με τον Αλάρικ στο Ντάλας. Αρχίζουν μια σχέση αλλά την τελειώνουν όταν η Κάρολαϊν αποφασίζει να παραμείνει με τον Στέφαν μετά την επιστροφή του στο τέλος του έβδομου κύκλου. Τζόζεφ Μόργκαν ως ο Αρχικός βρικόλακας Κλάους Μάικλσον (κύκλοι 3-4, επαναλαμβανόμενος ρόλος στον 2ο και guest σε 5ο και 7ο): Ο Κλάους αρχίζει να δημιουργεί έναν στρατό από "υβρίδια", τα οποία είναι μισοί βρικόλακες και μισοί λυκάνθρωποι. Κατά τον τρίτο κύκλο, ο Κλάους αρχίζει να τρέφει αισθήματα για την Κάρολαϊν, την οποία και ερωτεύεται. Ο Μόργκαν αποχώρησε από τη σειρά μετά τον τέταρτο κύκλο όταν ο χαρακτήρας του μετακόμισε στη Νέα Ορλεάνη για τη δική του spin-off σειρά, The Originals. Μάικλ Μαλάρκι ως Ένζο Τζον (κύκλοι 6-8 και επαναλαμβανόμενος ρόλος στον 5ο): Βρικόλακας ο οποίος ήταν αιχμάλωτος της κοινότητας Όγκαστιν. Ήταν ο συγκρατούμενος του Ντέιμον τη δεκαετία του 1950 όταν ο τελευταίος είχε επίσης πιαστεί αιχμάλωτος από την Όγκαστιν. Μαζί με τον Ντέιμον αναβίωσαν τη φιλία τους καθώς εκείνος έψαχνε για την χαμένη του αγάπη, τη Μάγκι. Στο επεισόδιο "Man on Fire", ο Ένζο κλείνει την ανθρωπιά του και τότε ο Στέφαν του ξεριζώνει την καρδιά. Ο χαρακτήρας του ωστόσο ανασταίνεται στο φινάλε του κύκλου και αργότερα γίνεται το ερωτικό ενδιαφέρον της Μπόνι. Στο φινάλε του έβδομου κύκλου βρίσκεται υπό τον έλεγχο της σειρήνας που βρισκόταν φυλακισμένη στην κρύπτη, κάτι που συνεχίζεται και στον όγδοο κύκλο. Όταν καταφέρνει να απελευθερωθεί από τη σειρήνα, κάνει όνειρα με τη Μπόνι θέλοντας να πάρει τη θεραπεία και να ζήσει μαζί της, αλλά ο Στέφαν τον σκοτώνει. Αρχικά, ο Κέβιν Γουίλιαμσον δεν έδειχνε ιδιαίτερο ενδιαφέρον στο να αναπτύξει τη σειρά, βρίσκοντας την υπόθεση παρόμοια με άλλες ιστορίες βρικολάκων. Ωστόσο, με προτροπή της Τζούλι Πλεκ, ξεκίνησε να διαβάζει τα βιβλία και η ιστορία του κέντρισε το ενδιαφέρον: "Ξεκίνησα να συνειδητοποιώ πως ήταν μια ιστορία για μια μικρή πόλη, για το υπόβαθρό της και το τι κρύβεται κάτω από αυτήν". Ο Γουίλιαμσον δήλωσε πως η ιστορία της πόλης θα ήταν ο κύριος στόχος της σειράς και όχι το σχολείο.Στις 6 Φεβρουαρίου 2009, το Variety ανακοίνωσε πως το The CW έδωσε το πράσινο φως για τον πιλότο του The Vampire Diaries με τον Γουίλιαμσον και την Πλεκ ως τους βασικούς συγγραφείς και εκτελεστικούς παραγωγούς. Στις 19 Μαΐου 2009, η σειρά πήρε επίσημη έγκριση για την τηλεοπτική σεζόν 2009-2010.Το πιλοτικό επεισόδιο γυρίστηκε στο Βανκούβερ της Βρετανικής Κολομβίας, αλλά τα υπόλοιπα επεισόδια γυρίστηκαν στο Κόβινγκτον της Τζόρτζια (το οποίο εξυπηρετεί ως η φανταστική πόλη της σειράς Μύστικ Φολς, Βιρτζίνια) και διάφορες άλλες τοποθεσίες στην περιοχή της Ατλάντα, για να επωφεληθεί η παραγωγή από τα τοπικά φορολογικά κίνητρα. Το πρωί της 10ης Μαΐου 2012, ξέσπασε φωτιά στο κτίριο της οδού Κλαρκ στο Κόβινγκτον, το οποίο χρησιμοποιούταν ως σκηνικό για το Μύστικ Γκριλ.Στις 21 Οκτωβρίου 2009, δόθηκε στη σειρά ένας ολοκληρωμένος κύκλος 22 επεισοδίων, έπειτα την υψηλή τηλεθέαση του πρώτου μισού της σεζόν. Ο Πρόεδρος του The CW, Μαρκ Πέντοβιτς, είπε σε συνέντευξή του πως η σειρά δεν έλαβε δύο έξτρα επεισόδια για τον δεύτερο κύκλο της, έπειτα από παράκληση του Κέβιν Γουίλιαμσον. Ο Γουίλιαμσον ήθελε να δώσει το καλύτερο για τη σειρά και θα προτιμούσε να κάνει 22 επεισόδια. "Θα προτιμούσα να είχα 22 εξαιρετικά επεισόδια παρά 24 καλά επεισόδια αν ο Κέβιν δεν μπορούσε να το κάνει" εξήγησε. Προς το τέλος του τέταρτου κύκλου (25 Απριλίου 2013), προβλήθηκε ένα επεισόδιο το οποίο λειτούργησε ως πιλότος για τη spin-off σειρά The Originals, η οποία επικεντρώνεται στην οικογένεια των Αρχικών Βρικολάκων την οποία γνωρίσαμε στο The Vampire Diaries. Η spin-off σειρά ολοκληρώθηκε έπειτα από πέντε κύκλους.Στις 16 Φεβρουαρίου 2010, το The CW ανακοίνωσε πως ανανέωσε τη σειρά για δεύτερο κύκλο επεισοδίων, ο οποίος έκανε πρεμιέρα στις 9 Σεπτεμβρίου 2010. Η σειρά ανανεώθηκε για τρίτο κύκλο στις 26 Απριλίου 2011 με πρεμιέρα στις 15 Σεπτεμβρίου 2011, για τέταρτο κύκλο στις 3 Μαΐου 2012 με πρεμιέρα στις 11 Οκτωβρίου 2012, για πέμπτο κύκλο στις 11 Φεβρουαρίου 2013 με πρεμιέρα στις 3 Οκτωβρίου 2013, για έκτο κύκλο στις 13 Φεβρουαρίου 2014 με πρεμιέρα στις 2 Οκτωβρίου 2014 και για έβδομο κύκλο στις 11 Ιανουαρίου 2015 με πρεμιέρα στις 8 Οκτωβρίου 2015. Ο όγδοος κύκλος ανακοινώθηκε στις 11 Μαρτίου 2016, αλλά στις 23 Ιουλίου 2016, έγινε γνωστό πως θα ήταν και ο τελευταίος της σειράς. Έκανε πρεμιέρα στις 21 Οκτωβρίου 2016 και ολοκληρώθηκε στις 10 Μαρτίου 2017, έπειτα από 16 επεισόδια.Στην Ελλάδα, η σειρά έκανε πρεμιέρα μέσα από τη συχνότητα του Star Channel στις 21 Σεπτεμβρίου 2012 με προβολή δύο επεισοδίων την εβδομάδα, ενώ ο δεύτερος κύκλος προβλήθηκε τον Δεκέμβριο της ίδιας χρονιάς. Ο τρίτος και ο τέταρτος κύκλος ξεκίνησαν να προβάλλονται το φθινόπωρο του 2013. Το The Vampire Diaries έλαβε αρχικά μικτές κριτικές οι οποίες βελτιώθηκαν πολύ με την πάροδο του χρόνου και όσο η σειρά εξελισσόταν. Το περιοδικό Entertainment Weekly βαθμολόγησε το πιλοτικό επεισόδιο με Β+, δηλώνοντας πως η σειρά "χαιρετά μια καλοδεχούμενη επιστροφή του Κέβιν Γουίλιαμσον ως συγγραφέα-παραγωγού". Ο κριτικός Κεν Τάκερ ολοκλήρωσε την κριτική του γράφοντας πως το "Diaries μας υπόσχεται μια έντονα διασκεδαστική σεζόν". Η Λίντα Στάσι από την εφημερίδα New York Post έδωσε στην πρεμιέρα άριστα, λέγοντας πως "κόλλησε μετά από ένα επεισόδιο". Η Στάσι επαίνεσε τον βηματισμό του επεισοδίου και "την κακή, αιματηρή δράση των βρικολάκων", η οποία "ξεκινάει από την πρώτη κιόλας σκηνή και συνεχίζεται σε όλη τη διάρκεια του επεισοδίου με τέτοια αγριότητα και ταχύτητα που το κάνει πραγματικά τρομακτικό". Αντιστρόφως, ο Τιμ Γκούντμαν από την εφημερίδα San Francisco Chronicle έδωσε στο επεισόδιο μια πολύ επικριτική κριτική, αποκαλώντας τη σειρά "απαίσια". Στον Γκούντμαν δεν άρεσαν οι διάλογοι και ήλπιζε πως οι κομπάρσοι από τη σειρά Buffy the Vampire Slayer θα "επέστρεφαν μαζικά για να φάνε το καστ του Vampire Diaries, και όλα τα εναπομείναντα σενάρια μαζί".Αρκετοί τηλεκριτικοί ένιωσαν πως η σειρά βελτιωνόταν με το κάθε επεισόδιο. Η Σάρα Χιουζ από τη διαδικτυακή εφημερίδα The Independent είπε πως το The Vampire Diaries μετατρέπεται σε μια "καλοκατασκευασμένη, ενδιαφέρουσα σειρά" παρά το φτωχό πρώτο επεισόδιο. Η Άρι Κάρπελ από την εφημερίδα New York Post επαίνεσε την απεικόνιση της Ελένα, βρίσκοντας τον χαρακτήρα ως μια δυναμική γυναίκα, η οποία δεν επέτρεψε στα συναισθήματα που έτρεφε για το αγόρι της να την ελέγξουν". Η Κάρλα Πίτερσον από την εφημερίδα The San Diego Union-Tribune είπε πως "το υπερφυσικό δράμα είναι μια πρωτοκλασάτη παραγωγή, η οποία περιέχει ένα απίστευτα πανέμορφο καστ, αιχμηρό σενάριο και έναν έντονο παλμό στον οποίο είναι δύσκολο, ακόμα και για τους πιο ισορροπημένους ενήλικες, να αντισταθείς". Ο Μάικ Χέιλ από την εφημερίδα The New York Times έκανε μια τιμητική αναφορά στη σειρά στη λίστα του με τις καλύτερες τηλεοπτικές σειρές του 2009.Ο δεύτερος κύκλος της σειράς ξεκίνησε με ευνοϊκές κριτικές από τους επαγγελματίες τηλεκριτικούς, καθώς το Metacritic δίνει στη σειρά ποσοστό αποδοχής 78% σε σχέση με τον πρώτο κύκλο, στον οποίο δίνει 50%. Καθώς η σειρά εξελισσόταν και προχωρούσε στον τρίτο κύκλο, οι κριτικοί επαίνεσαν τις απεικονίσεις των βασικών χαρακτήρων και την ανάπτυξη των γυναικείων χαρακτήρων όπως της Ελένα Γκίλμπερτ, της Μπόνι Μπένετ και της Κάρολαϊν Φορμπς, τις οποίες υποδύονται η Νίνα Ντόμπρεβ, η Κατ Γκράχαμ και η Κάντις Κινγκ αντίστοιχα. Το φινάλε του τρίτου κύκλου ("The Departed") έλαβε αποθεωτική κριτική. Η Νταϊάνα Στίνμπεργκεν από το IGN επαίνεσε το επεισόδιο και τους συγγραφείς για το γεγονός πως ξεκαθάρισαν τις ιστορίες και τις έκαναν να κουμπώσουν όλες μαζί. Επαίνεσε επίσης την ερμηνεία της Ντόμπρεβ στο επεισόδιο, αντιμετωπίζοντας τη συμπεριφορά της ως ακόμα ένα λόγο που η αποκάλυψη της Μέρεντιθ ήταν πιο σοκαριστική και πιστευτή. Παρομοίως, η Μάντι Μπίαρλι από το Entertainment Weekly επαίνεσε τις ικανότητες του συγγραφέα να δημιουργήσει την πιο αναπάντεχη τελική ανατροπή. Η πρεμιέρα της σειράς στις 10 Σεπτεμβρίου 2009, έδωσε στο The CW τη μεγαλύτερη σε τηλεθέαση πρεμιέρα που είχε ποτέ το κανάλι μέχρι εκείνη τη στιγμή, με 4.91 εκατομμύρια τηλεθεατές. Προσθέτοντας τα νούμερα από τις ηχογραφήσεις σε DVR, η τηλεθέαση της πρεμιέρας έφτασε επισήμως τα 5.7 εκατομμύρια τηλεθεατές. Το 2016, μια μελέτη της εφημερίδας The New York Times που αφορούσε τις 50 τηλεοπτικές σειρές με τα περισσότερα like στο Facebook, έδειξε πως "όπως και με αρκετές άλλες τηλεοπτικές σειρές που επικεντρώνονται στο υπερφυσικό στοιχείο", το The Vampire Diaries ήταν ελαφρώς πιο δημοφιλές εκτός των πόλεων. Έχοντας πει αυτό, οι θαυμαστές της σειράς έχουν το μικρότερο ποσοστό χωρικής διακύμανσης από όλες τις 50 σειρές".Ο παρακάτω πίνακας δείχνει την τηλεθέαση του κάθε κύκλου, βασισμένη σε ένα μέσο συνολικό όρο του πόσοι περίπου τηλεθεατές παρακολούθησαν το κάθε επεισόδιο του The Vampire Diaries. Η "θέση" αναφέρεται στο πώς η σειρά κατατάχθηκε συγκρινόμενη με τις άλλες τηλεοπτικές σειρές που προβάλλονταν στο prime time. Το 2010, το The Vampire Diaries κέρδισε 7 βραβεία Teen Choice στις κατηγορίες: Καλύτερη σειρά φαντασίας, Καλύτερος και καλύτερη ηθοποιός σε σειρά φαντασίας (Πολ Γουέσλι και Νίνα Ντόμπρεβ αντίστοιχα), Καλύτερος κακός (Ίαν Σομερχάλντερ), Καλύτερη καινούρια σειρά και Καλύτερος και καλύτερη breakout ηθοποιός (Γουέσλι και Ντόμπρεβ αντίστοιχα). Άλλες υποψηφιότητες περιελάμβαναν τις κατηγορίες Γυναίκα που έκλεψε την παράσταση σε σκηνή (Κατ Γκράχαμ) και Καυτός Άντρας (Σομερχάλντερ). Η σειρά έλαβε δύο υποψηφιότητες για βραβεία People's Choice στις κατηγορίες Καλύτερη καινούρια τηλεοπτική δραματική σειρά και Καλύτερη σειρά φαντασίας, κερδίζοντας το πρώτο από τα δύο. Ήταν επίσης υποψήφια για ένα βραβείο Saturn στην κατηγορία Καλύτερη τηλεοπτική σειρά. Τέλος, στα βραβεία Young Hollywood έλαβε δύο υποψηφιότητες στις κατηγορίες Αυτός που αφήνει το σημάδι του (Ντόμπρεβ) και Καστ για να το βλέπεις (Ντόμπρεβ, Γουέσλι και Σομερχάλντερ), τις οποίες και κέρδισε.Το 2011, η σειρά έλαβε δώδεκα υποψηφιότητες στα βραβεία Teen Choice, από τις οποίες κέρδισε τις πέντε. Οι κατηγορίες που κέρδισε ήταν: Καλύτερη σειρά φαντασίας, Καλύτερος και καλύτερη ηθοποιός σε σειρά φαντασίας (Σομερχάλντερ και Ντόμπρεβ αντίστοιχα) και άντρας και γυναίκα που έκλεψε την παράσταση σε σκηνή (Μάικλ Τρεβίνο και Γκράχαμ αντίστοιχα), ενώ οι κατηγορίες που έχασε ήταν: Καλύτερος ηθοποιός σε σειρά φαντασίας (Γουέσλι), Καλύτερος κακός (Τζόζεφ Μόργκαν), Καλύτερος βρικόλακας (Ντόμπρεβ, Γουέσλι, Σομερχάλντερ), καυτός άντρας (Σομερχάλντερ) και καυτή γυναίκα (Ντόμπρεβ). Αυτή τη χρονιά έλαβε επίσης τρεις υποψηφιότητες στα βραβεία People's Choice στις κατηγορίες Καλύτερη δραματική σειρά, Καλύτερη σειρά φαντασίας και Καλύτερος ηθοποιός σε δραματική σειρά (Σομερχάλντερ), μία υποψηφιότητα στα βραβεία Saturn στην κατηγορία Καλύτερη τηλεοπτική σειρά, μία υποψηφιότητα στα βραβεία ALMA στην κατηγορία Καλύτερος Β' Ρόλος σε τηλεοπτική σειρά (Τρεβίνο) και τρεις υποψηφιότητες στα βραβεία Youth Rock στις κατηγορίες Rockin' τηλεοπτικός και τηλεοπτική ηθοποιός (Στίβεν Ρ. Μακουίν και Γκράχαμ αντίστοιχα) και Rockin' τηλεοπτικό καστ σε δραματική σειρά.Το 2012, το The Vampire Diaries έλαβε οκτώ υποψηφιότητες στα βραβεία Teen Choice, από τις οποίες κέρδισε έξι βραβεία. Οι κατηγορίες τις οποίες κέρδισε είναι: Καλύτερη σειρά φαντασίας, Καλύτερος και Καλύτερη ηθοποιός σε σειρά φαντασίας (Σομερχάλντερ και Ντόμπρεβ αντίστοιχα), Άντρας και Γυναίκα που έκλεψε την παράσταση σε σκηνή (Τρεβίνο και Κάντις Κινγκ αντίστοιχα) και Καυτός άντρας (Σομερχάλντερ). Οι δύο κατηγορίες που έχασε ήταν Καλύτερος και καλύτερη ηθοποιός σε σειρά φαντασίας (Γουέσλι και Γκράχαμ αντίστοιχα). Στα βραβεία People's Choice, η σειρά έλαβε τέσσερις υποψηφιότητες στις κατηγορίες Καλύτερη δραματική σειρά, Καλύτερη σειρά φαντασίας, Καλύτερος δραματικός και Καλύτερη δραματική ηθοποιός (Σομερχάλντερ και Ντόμπρεβ αντίστοιχα), από τις οποίες κέρδισε μόνο την τελευταία. Η σειρά έλαβε επίσης μία υποψηφιότητα στα βραβεία Saturn στην κατηγορία Καλύτερη νεανική τηλεοπτική σειρά, δύο υποψηφιότητες στα βραβεία Do Something στις κατηγορίες Καλύτερη δραματική σειρά και Καλύτερος άντρας τηλεοπτικός σταρ (Σομερχάλντερ) και μία υποψηφιότητα στα βραβεία ALMA στην κατηγορία Καλύτερος Β' Ρόλος σε δραματική σειρά (Τρεβίνο).Το 2013, η σειρά έλαβε οκτώ συνολικά υποψηφιότητες στα βραβεία Teen Choice. Από τις οκτώ πήρε σπίτι τρία βραβεία στις κατηγορίες Καλύτερη σειρά φαντασίας και Καλύτερος και Καλύτερη ηθοποιός σε σειρά φαντασίας (Σομερχάλντερ και Ντόμπρεβ αντίστοιχα). Οι υπόλοιπες υποψηφιότητες ήταν στις κατηγορίες Καλύτερος και Καλύτερη ηθοποιός σε σειρά φαντασίας (Γουέσλι και Γκράχαμ αντίστοιχα), Άντρας και Γυναίκα που έκλεψε τη παράσταση σε σκηνή (Μακουίν και Κινγκ) και Καλύτερος κακός (Μόργκαν). Αυτή τη χρονιά, η σειρά έλαβε επίσης πέντε υποψηφιότητες στα βραβεία People's Choice στις κατηγορίες Καλύτερη σειρά φαντασίας, Καλύτερος και Καλύτερη ηθοποιός σε δραματική σειρά (Σομερχάλντερ/Γουέσλι και Ντόμπρεβ αντίστοιχα) και Καλύτερη ακολουθία από φανς και μία υποψηφιότητα στα βραβεία Saturn στην κατηγορία Καλύτερη νεανική τηλεοπτική σειρά.Το 2014, το The Vampire Diaries έλαβε εννέα συνολικά υποψηφιότητες στα βραβεία Teen Choice, από τις οποίες κέρδισε τέσσερα βραβεία. Οι κατηγορίες στις οποίες κέρδισε είναι: Καλύτερη σειρά φαντασίας, Καλύτερος και Καλύτερη ηθοποιός σε σειρά φαντασίας (Σομερχάλντερ και Ντόμπρεβ αντίστοιχα) και Γυναίκα που έκλεψε την παράσταση σε σκηνή (Κινγκ). Έχασε στις κατηγορίες Καλύτερος και Καλύτερη ηθοποιός σε σειρά φαντασίας (Γουέσλι και Γκράχαμ αντίστοιχα), Καυτός άντρας (Σομερχάλντερ), Καλύτερος κακός (Γουέσλι) και Άντρας που έκλεψε την παράσταση σε σκηνή (Τρεβίνο). Στα βραβεία People's Choice, η σειρά έλαβε συνολικά τέσσερις υποψηφιότητες κερδίζοντας δύο βραβεία στις κατηγορίες Καλύτερος ηθοποιός σε σειρά φαντασίας (Σομερχάλντερ) και Καλύτερη χημεία στην οθόνη (Σομερχάλντερ & Ντόμπρεβ). Οι άλλες δύο κατηγορίες στις οποίες ήταν υποψήφια η σειρά ήταν οι Καλύτερη σειρά φαντασίας και Καλύτερη ηθοποιός σε σειρά φαντασίας (Ντόμπρεβ). Αυτή τη χρονιά, η σειρά έλαβε επίσης μια υποψηφιότητα για βραβείο Saturn στην κατηγορία Καλύτερη νεανική τηλεοπτική σειρά, τρεις υποψηφιότητες στα βραβεία Young Hollywood στις κατηγορίες Αγαπημένη γυναίκα ηθοποιός (Ντόμπρεβ), Αγαπημένο τρίο (Ντόμπρεβ, Γουέσλι & Σομερχάλντερ) και Καλύτερη χημεία καστ, από τις οποίες κέρδισε στη δεύτερη και δύο υποψηφιότητες στα βραβεία mtvU Fandom στις κατηγορίες Δραματική σειρά και Ζευγάρι της χρονιάς (Σομερχάλτερ & Ντόμπρεβ), κερδίζοντας τη δεύτερη.Το 2015, η σειρά έλαβε συνολικά δέκα υποψηφιότητες στα βραβεία Teen Choice, από τις οποίες κέρδισε τρία βραβεία στις κατηγορίες Καλύτερη σειρά φαντασίας, Καλύτερη ηθοποιός σε σειρά φαντασίας (Ντόμπρεβ) και Καλύτερο φιλί (Ντόμπρεβ & Σομερχάλντερ). Οι υπόλοιπες κατηγορίες περιλαμβάνουν τις: Καλύτερος ηθοποιός σε σειρά φαντασίας (Σομερχάλντερ και Γουέσλι), Καλύτερη ηθοποιός σε σειρά φαντασίας (Κινγκ), Καλύτερος κακός (Κρις Γουντ), Γυναίκα που έκλεψε την παράσταση σε σκηνή (Γκράχαμ), Καλύτερη χημεία (Γκράχαμ & Σομερχάλντερ) και Καλύτερο φιλί (Κινγκ & Γουέσλι). Στα βραβεία People's Choice, η σειρά έλαβε συνολικά πέντε υποψηφιότητες στις κατηγορίες Καλύτερη σειρά φαντασίας, Καλύτερος και καλύτερη ηθοποιός σε σειρά φαντασίας (Σομερχάλντερ/Γουέσλι και Ντόμπρεβ αντίστοιχα) και Καλύτερο τηλεοπτικό ντουέτο (Ντόμπρεβ & Σομερχάλντερ), από τις οποίες κέρδισε στην τελευταία. Αυτή τη χρονιά, η σειρά ήταν επίσης υποψήφια για ένα βραβείο Saturn στην κατηγορία Καλύτερη νεανική τηλεοπτική σειρά και δύο βραβεία mtvU Fandom στις κατηγορίες Fandom της χρονιάς για τηλεοπτική δραματική σειρά και Ζευγάρι της χρονιάς (Γκράχαμ & Σομερχάλντερ).Το 2016, το The Vampire Diaries έλαβε εφτά συνολικά υποψηφιότητες στα βραβεία Teen Choice στις κατηγορίες Καλύτερη σειρά φαντασίας, Καλύτερος και καλύτερη ηθοποιός σε σειρά φαντασίας (Σομερχάλντερ/Γουέσλι και Γκράχαμ/Κινγκ αντίστοιχα), Καλύτερη χημεία (Σομερχάλντερ & Γκράχαμ) και καλύτερο φιλί (Κινγκ & Γουέσλι) και δύο υποψηφιότητες στα βραβεία People's Choice στις κατηγορίες Καλύτερη σειρά φαντασίας και Καλύτερος ηθοποιός σε σειρά φαντασίας (Σομερχάλντερ).Το 2017, η σειρά έλαβε τρεις υποψηφιότητες στα βραβεία Teen Choice στις κατηγορίες Καλύτερη σειρά φαντασίας και Καλύτερος και Καλύτερη ηθοποιός σε σειρά φαντασίας (Σομερχάλντερ και Γκράχαμ αντίστοιχα), κερδίζοντας την πρώτη και την τρίτη. Η σειρά είχε επίσης δύο υποψηφιότητες στα βραβεία People's Choice στις κατηγορίες Καλύτερη σειρά φαντασίας και Καλύτερος ηθοποιός σε σειρά φαντασίας (Σομερχάλντερ) και μια υποψηφιότητα στα βραβεία Saturn στην κατηγορία Καλύτερη τηλεοπτική σειρά τρόμου.Το 2018, το The Vampire Diaries έλαβε μια υποψηφιότητα για βραβεία Saturn στην κατηγορία Καλύτερη κυκλοφορία τηλεοπτικής σειράς σε DVD, για την κυκλοφορία του πακέτου DVD - The Complete Series. Ο πρώτος κύκλος κυκλοφόρησε σε DVD στις περιοχές 1, 2 και 4 και σε Blu-ray στις περιοχές Α και Β. Και οι δύο εκδοχές των Ηνωμένων Πολιτειών περιείχαν σχολιασμό από τους ηθοποιούς και τα μέλη της παραγωγής σε επιλεγμένα επεισόδια, κομμένες σκηνές, βίντεο με υλικό από πίσω από τις κάμερες, διαδικτυακά επεισόδια και μια ηχητική έκδοση (audiobook) του βιβλίου The Vampire Diaries: Το ξύπνημα της Λ. Τζ. Σμιθ, διαθέσιμο για κατέβασμα. Στην περιοχή 2 κυκλοφόρησε στις 23 Αυγούστου 2010. Έπειτα από αυτή την κυκλοφορία, ακολούθησαν οι περιοχές 1 στις 31 Αυγούστου 2010 και 3 την 1 Σεπτεμβρίου 2010. Σε Blu-ray στην περιοχή Α κυκλοφόρησε στις 31 Αυγούστου 2010, ενώ για την περιοχή Β κυκλοφόρησε στο Ηνωμένο Βασίλειο στις 23 Αυγούστου 2010, στη Βραζιλία στις 26 Αυγούστου 2010 και στην Αυστραλία την 1η Σεπτεμβρίου 2010.Στον παρακάτω πίνακα, φαίνονται οι ημερομηνίες κυκλοφορίας των υπολοίπων κύκλων ανά περιοχή. Η πρώην πρόεδρος της ψυχαγωγίας στο The CW, Ντον Οστρόφ, ανέφερε μια ιδέα για spin-off το 2010, η οποία θα μπορούσε να συμβεί μερικά χρόνια αργότερα. Μια spin-off σειρά βρισκόταν σε ανάπτυξη για να βγει στον αέρα το φθινόπωρο του 2011, αλλά λόγω της δέσμευσης του Κέβιν Γούλιαμσον στη σειρά The Secret Circle, μπήκε στο συρτάρι επ'αόριστον. Στις 11 Ιανουαρίου 2013, ανακοινώθηκε πως ένα επεισόδιο της σειράς The Vampire Diaries, το οποίο θα προβαλλόταν στις 25 Απριλίου 2013 και θα είχε τον τίτλο "The Originals", θα επικεντρωνόταν στην οικογένεια των Αρχικών βρικολάκων, με πρωταγωνιστή τον Τζόζεφ Μόργκαν στο ρόλο του Κλάους. Το επεισόδιο αυτό θα λειτουργούσε ως πιλότος για μια πιθανή νέα σειρά, η οποία θα έκανε πρεμιέρα κατά την τηλεοπτική σεζόν 2013–2014. Αυτή τη δεύτερη προσπάθεια δημιουργίας μιας spin-off σειράς έφερε εις πέρας η Τζούλι Πλεκ, χωρίς την οποιαδήποτε ανάμειξη του Γουίλιαμσον.Στις 26 Απριλίου 2013, το The CW ανακοίνωσε επισήμως πως η σειρά The Originals θα προβαλλόταν την τηλεοπτική σεζόν 2013-14, με την πρεμιέρα να γίνεται στις 3 Οκτωβρίου 2013. Η ιστορία της σειράς έχει να κάνει με τα αδέλφια Μάικλσον, τα οποία αποτελούν την Αρχική οικογένεια βρικολάκων, και την επιστροφή τους στη Νέα Ορλεάνη. Εκτός από τον Μόργκαν στον ρόλο του Κλάους, οι Ντάνιελ Γκίλις, Κλερ Χολτ και Φίμπι Τόνκιν θα συνέχιζαν να έχουν τους ρόλους που είχαν και στο The Vampire Diaries ως Ελάιτζα, Ρεμπέκα και Χέιλι αντίστοιχα, ενώ στη σειρά εμφανίζεται και η κόρη του Κλάους, Χόουπ, την οποία απέκτησε με τη Χέιλι. Οι παραγωγοί ανέφεραν πως θα υπήρχε μετάβαση των χαρακτήρων και στις δύο σειρές. Η Χολτ εμφανίστηκε ως guest στα επεισόδια του The Vampire Diaries "I Know What You Did Last Summer" και "500 Years of Solitude". Στο επεισόδιο "500 Years of Solitude", το οποίο αποτελούσε και το εορταστικό 100ο επεισόδιο της σειράς, εμφανίστηκαν επίσης ως guest οι Μόργκαν και Γκίλις. Ο Μάικλ Τρεβίνο εμφανίστηκε ως Τάιλερ Λόκγουντ στα επεισόδια του The Originals, "Bloodletting" και "The River In Reverse", ενώ η Νίνα Ντόμπρεβ εμφανίστηκε ως guest στο επεισόδιο "Red Door", ως Τατία.Το 2016, ο πρόεδρος του The CW, Μαρκ Πέντοβιτς, ανακοίνωσε ένα επίσημο crossover ανάμεσα στις δύο σειρές, όπου ο Στέφαν καταδιώκεται και βρίσκει καταφύγιο στη Νέα Ορλεάνη, όπου συναντά τον Κλάους. Στις 31 Οκτωβρίου 2013, τα DC Comics κυκλοφόρησαν το πρώτο τεύχος μιας σειράς βιβλίων κόμικ, η οποία βασιζόταν στους χαρακτήρες της τηλεοπτικής σειράς. The Vampire Diaries στην IMDb